PATVIRTINTA
Panevėžio Mykolo Karkos 
pagrindinės mokyklos direktoriaus 
2026 m. rugpjūčio 24 d. įsakymu Nr. VĮ-297

MOKINIŲ ASMENINIŲ MOBILIŲJŲ TELEFONŲ IR KITŲ GALINIŲ ĮRENGINIŲ NAUDOJIMO PANEVĖŽIO MYKOLO KARKOS PAGRINDINĖJE MOKYKLOSE TVARKOS APRAŠAS

I SKYRIUS
BENDROSIOS NUOSTATOS

1. Mokinių asmeninių mobiliųjų telefonų ir kitų galinių įrenginių naudojimo Panevėžio Mykolo Karkos pagrindinėje mokykloje (toliau – mokykla) tvarkos aprašas (toliau – Aprašas) parengtas vadovaujantis Panevėžio miesto savivaldybės administracijos Švietimo skyriaus 2026 m. birželio 25 d. Mokinių asmeninių mobiliųjų telefonų ir kitų galinių įrenginių naudojimo Panevėžio miesto savivaldybės ikimokyklinio ir bendrojo ugdymo mokyklose pavyzdiniu tvarkos aprašu, Mokinių asmeninių mobiliųjų telefonų ir kitų informacinių technologijų įrenginių naudojimo ikimokyklinio ugdymo ir bendrojo ugdymo mokykloje rekomendacijomis, patvirtintomis Lietuvos Respublikos švietimo, mokslo ir sporto ministro ir Lietuvos Respublikos sveikatos apsaugos ministro 2025 m. liepos 31 d. įsakymu Nr. V-807/V-726.
2. Aprašas nustato mokinių asmeninių mobiliųjų telefonų, išmaniųjų laikrodžių, ausinių, planšečių, nešiojamųjų kompiuterių ir kitų galinių įrenginių (toliau – asmeniniai mobilieji telefonai ir kiti galiniai įrenginiai) naudojimo mokykloje, mokyklos teritorijoje, mokyklos organizuojamų ugdomųjų veiklų ne mokyklos aplinkoje bei nuotolinio ugdymo metu tvarką.
3. Aprašo paskirtis – padėti užtikrinti saugią, ugdymui palankią mokyklos aplinką, mažinti mokinių dėmesio blaškymą, priklausomybės nuo mobiliųjų įrenginių riziką, perteklinio ekranų naudojimo žalą sveikatai, patyčių, neteisėto filmavimo, fotografavimo ir žalingo skaitmeninio turinio rizikas, išskyrus atvejus, kai įrenginys būtinas dėl mokinio sveikatos būklės ar kitų šiame Apraše numatytų išimtinių atvejų.
4. Apraše terminas „galinis įrenginys“ suprantamas kaip informacijai priimti ir (arba) perduoti skirtas įrenginys ar jo dalis, kurie tiesiogiai ar netiesiogiai bet kokiomis priemonėmis yra prijungiami prie viešųjų elektroninių ryšių tinklų.
5. Apraše vartojamos sąvokos atitinka Lietuvos Respublikos švietimo įstatyme, Lietuvos Respublikos vaiko teisių apsaugos pagrindų įstatyme, Lietuvos Respublikos elektroninių ryšių įstatyme ir kituose teisės aktuose vartojamas sąvokas.
6. Šiuo Aprašu siekiama ugdyti atsakingą ir etišką naudojimąsi technologijomis, užtikrinant mokinio ir jo tėvų (globėjų) atsakomybę už atsinešamų įrenginių saugumą.

II SKYRIUS
MOKINIŲ ASMENINIŲ MOBILIŲJŲ TELEFONŲ IR KITŲ GALINIŲ ĮRENGINIŲ NAUDOJIMO RIBOJIMO ATVEJAI IR IŠIMTYS
7. Mokyklos tarybos siūlymu mokiniai, kai nėra būtinybės, asmeninių mobiliųjų telefonų ir kitų galinių įrenginių į mokyklą nesineša. Esant būtinybei susisiekti su mokiniu, tėvai (globėjai, rūpintojai) gali kreiptis į klasės vadovą, mokyklos administraciją. 
8. Mokinys, atsinešęs asmeninį mobilųjį telefoną ar kitą galinį įrenginį į mokyklą, privalo išjungti arba nustatyti begarsį režimą bei laikyti įrenginį Apraše nustatytoje vietoje. Pamokų, pertraukų, renginių ir kitų ugdomųjų veiklų metu įrenginys negali būti laikomas rankoje, ant suolo, drabužių kišenėje ar kitoje lengvai pasiekiamoje vietoje, jeigu mokytojas nenurodė kitaip. 
9. Mokyklos teritorijoje mokiniams draudžiama naudotis asmeniniais mobiliaisiais telefonais ir kitais galiniais įrenginiais pamokų, pertraukų, neformaliojo švietimo užsiėmimų, renginių ir visos dienos mokyklos grupės veiklų metu. Draudimas taip pat taikomas po pamokų, kai mokiniai laukia kitų formalaus ar neformalaus ugdymo veiklų, tėvų (globėjų, rūpintojų), ar kitų veiklų, išskyrus šiame Apraše nustatytus atvejus. 
10. Mokyklos organizuojamų išvykų, edukacijų, ekskursijų, renginių ir kitų ugdomųjų veiklų ne mokyklos aplinkoje metu asmeniniais mobiliaisiais telefonais ir kitais galiniais įrenginiais naudotis draudžiama, išskyrus atvejus, kai atsakingas mokytojas ar išvykos vadovas leidžia įrenginį naudoti konkrečiam ugdymo, susisiekimo, saugumo ar veiklos organizavimo tikslui. 
11. Mokiniai asmeniniais mobiliaisiais telefonais ir kitais galiniais įrenginiais mokykloje ir jos teritorijoje nesinaudoja visą buvimo mokykloje laiką. Atsineštas įrenginys, atvykus į mokyklą, turi būti išjungtas arba nustatytas begarsis režimas ir padėtas į mokytojo nustatytą saugią vietą ar spintelę. Įrenginys pasiimamas tik pasibaigus mokinio pamokoms, kitoms ugdymo veikloms ar tėvams (globėjams, rūpintojams) atvykus pasiimti vaiko. 
12. Skubiais atvejais, kai būtina susisiekti su tėvais (globėjais, rūpintojais), pagalbos tarnybomis ar kitu atsakingu asmeniu, mokiniui gali būti leista pasinaudoti asmeniniu mobiliuoju telefonu ar kitu galiniu įrenginiu mokytojo, klasės vadovo, švietimo pagalbos specialisto ar administracijos darbuotojo leidimu ir jam prižiūrint.
13. Asmeniniai mobilieji telefonai ir kiti galiniai įrenginiai ugdymo tikslams gali būti naudojami tik tada, kai mokytojas iš anksto numato konkrečią užduotį, aiškiai apibrėžia naudojimo tikslą, trukmę, naudojimo ribas ir užtikrina, kad po užduoties įrenginiai būtų vėl padėti į nustatytą vietą. Pirmiausia rekomenduojama naudoti mokyklos turimas priemones – planšetes, kompiuterius, kompiuterių klasę ar kitą mokyklos įrangą.
14. Mokykloje ir jos teritorijoje, taip pat mokyklos organizuojamų veiklų metu draudžiama fotografuoti, filmuoti ar daryti garso įrašus pažeidžiant kitų asmenų teisę į privatų gyvenimą, asmens duomenų apsaugą ar be teisėto pagrindo.
15. Mokykloje draudžiama naudotis asmeniniais mobiliaisiais telefonais ir kitais galiniais įrenginiais žaidimams, socialiniams tinklams, pramoginiam turiniui ar kitai su ugdymu tiesiogiai nesusijusiai veiklai, išskyrus Apraše numatytus atvejus.
16. Mokiniui draudžiama tyčia nuslėpti turimą antrą ar kitą papildomą mobilųjį telefoną ar galinį įrenginį, kai pagal Aprašą įrenginiai turi būti padedami į nustatytą vietą. Nustačius tokį atvejį, tai laikoma sąmoningu Aprašo pažeidimu ir taikomos griežtesnės pažeidimo priemonės, numatytos III skyriuje.
17. Mokykla neatsako už mokinių atsineštų asmeninių mobiliųjų telefonų ir kitų galinių įrenginių saugumą, praradimą, sugadinimą ar dingimą, jeigu įrenginys nebuvo perduotas saugoti mokyklos nustatyta tvarka. Už atsineštų įrenginių priežiūrą atsako mokinys ir jo tėvai (globėjai, rūpintojai).


III SKYRIUS
PRIEMONĖS APRAŠO ĮGYVENDINIMUI UŽTIKRINTI

18. Mokinio padarytas Aprašo pažeidimas fiksuojamas elektroniniame dienyne pastabų skiltyje (jei fiksuoja mokytojas, klasės vadovas), aprašo pažeidimo registracijos lape mokytojų kambaryje (jei fiksuoja budintis mokytojas ar kitas darbuotojas).
19. Jei mokinys pirmą kartą pažeidžia šio Aprašo nuostatas, mokytojas, klasės vadovas, budintis mokytojas ar kitas atsakingas darbuotojas mokinį įspėja žodžiu, primena Aprašo reikalavimus ir fiksuoja pažeidimą raštu. Apie pažeidimą tėvai (globėjai, rūpintojai) informuojami elektroninio dienyno pranešimu ar telefonu. 
20. Jei mokinys antrą kartą per mėnesį pažeidžia šio Aprašo nuostatas, mokytojas pareikalauja, kad mokinys nedelsiant atiduotų įrenginį mokytojui/klasės vadovui saugoti iki pamokos ar veiklos pabaigos.
21. Jei mokinys trečią kartą per mėnesį pažeidžia šio Aprašo nuostatas, įrenginys saugomas mokyklos raštinėje ir grąžinamas tik mokinio tėvams (globėjams, rūpintojams) arba jų įgaliotam asmeniui su mokykla suderintu laiku. Mokytojas, klasės vadovas ar socialinis pedagogas  organizuoja individualų pokalbį su mokiniu ir tėvais. Pokalbio faktas fiksuojamas raštu elektroniniame dienyne arba surašomas pokalbio protokolas. Tęsiantis pažeidimams po šio pokalbio, mokykla nustato papildomas prevencines priemones Vaiko gerovės komisijos posėdžio metu.
22. Jei mokinys atsisako vykdyti teisėtą mokytojo ar kito darbuotojo nurodymą padėti ar perduoti neteisėtai naudojamą įrenginį, kviečiamas socialinis pedagogas ar mokyklos administracijos atstovas. Fiksuojamas drausmės pažeidimo faktas, nedelsiant informuojami tėvai (globėjai, rūpintojai), mokinio elgesys perduodamas svarstyti Vaiko gerovės komisijos posėdyje. 
23. Mokykla gali nustatyti papildomus įrenginio laikymo ir naudojimo apribojimus. 
24. Dalyko mokytojas pamokos metu atsako už tai, kad mokiniai laikytųsi Aprašo, reaguoja į pažeidimus, fiksuoja juos ir, prireikus, perduoda informaciją klasės vadovui, socialiniam pedagogui ar administracijai. 
25. Budintis mokytojas ar mokyklos darbuotojas pertraukų metu ir po pamokų, kai mokiniai laukia kitų formalaus ar neformalaus ugdymo veiklų, tėvų (globėjų, rūpintojų) ar kitų veiklų, stebi mokinių elgesį bendrose erdvėse, reaguoja į pažeidimus ir informuoja klasės vadovą, socialinį pedagogą ar administraciją. 
26. Klasės vadovas pasirašytinai supažindina mokinius ir jų tėvus (globėjus, rūpintojus) su Aprašu, organizuoja klasės valandėles apie atsakingą technologijų naudojimą, analizuoja pasikartojančius pažeidimus, bendrauja su tėvais ir bendradarbiauja su švietimo pagalbos specialistais.
27. Socialinis pedagogas dirba su mokiniais, sistemingai pažeidžiančiais Aprašą, įtraukia tėvus į sprendimų priėmimą, prevencines veiklas apie saugų bei atsakingą technologijų naudojimą.
28. Mokyklos administracija užtikrina, kad Aprašas būtų viešai paskelbtas, koordinuoja jo įgyvendinimą, paskiria atsakingus asmenis, reaguoja į rimtus ar pasikartojančius pažeidimus ir, prireikus, inicijuoja Vaiko gerovės komisijos posėdį.
29. Tėvai (globėjai, rūpintojai) bendradarbiauja su mokykla, aptaria su vaiku atsakingą asmeninių mobiliųjų telefonų ir kitų galinių įrenginių naudojimą, pagal galimybes užtikrina, kad mokinys nesineštų į mokyklą įrenginių, o gavę informaciją apie pažeidimą dalyvauja sprendžiant situaciją.
30. Mokinys privalo laikytis Aprašo, vykdyti mokytojų ir kitų mokyklos darbuotojų teisėtus nurodymus, nepažeisti kitų asmenų privatumo, saugumo ir orumo, atsakingai elgtis su savo ir kitų asmenų įrenginiais.
IV SKYRIUS
BAIGIAMOSIOS NUOSTATOS

39. Mokyklos direktoriaus įsakymu patvirtintas aprašas skelbiamas mokyklos interneto svetainėje www.mkarkos.lt ir (ar) elektroniniame dienyne. Prasidėjus naujiems mokslo metams, klasių vadovai per pirmąją rugsėjo savaitę supažindina mokinius pasirašytinai su  Aprašo reikalavimais. 
40. Mokykla, siekdama pažeidimų prevencijos, informuoja ir konsultuoja mokinius bei tėvus (globėjus, rūpintojus) apie perteklinio įrenginių naudojimo pasekmes, saugų elgesį internete, asmens duomenų ir privatumo apsaugą, patyčių prevenciją.
41. Mokyklos direktoriaus įsakymu patvirtinto aprašo įgyvendinimo veiksmingumą ne rečiau kaip kartą per mokslo metus aptaria mokyklos administracija, mokytojai, švietimo pagalbos specialistai. Atsižvelgiant į praktinius iššūkius, Aprašas gali būti keičiamas mokyklos direktoriaus įsakymu.
42. Aprašas įsigalioja 2026 m. rugsėjo 1 d. 
______________________________
